Lene Espersen (KF), 2005-05-11:
Man kan sige, at det har været på lovprogrammet, og man har vidst, at forslaget ville komme.
Som alle har været inde på, er intentionerne fra regeringens side kun de helt positive og ædle, at vi meget gerne vil give særlig små iværksættervirksomheder og andre en bedre mulighed for at få finansieret deres aktiviteter og ad den vej være med til at skabe arbejdspladser.
Det er så korrekt, at der i hvert fald i høringssvarene har været tilkendegivet, at der er områder, hvor man ikke føler, at man er sikker nok på, at lige præcis den her model er den bedste.
Men jeg vil sige, at efter regeringens overvejelser har vi i hvert fald fundet frem til, at det her er noget af det, der vil betyde noget for virksomheder, som i dag er meget infleksible, når det gælder muligheden for at få belånt deres aktiver.
Jeg vil da gerne starte med at sige til hr. Karsten Nonbo, som ikke er her længere, men så sige til hr. Søren Pind, der måske læser forhandlingen efterfølgende, at jeg naturligvis er indstillet på at lave en evaluering af dette, når der er gået et stykke tid, med henblik på at se på, hvad konsekvenserne har været af den fortrinsstilling, som lovforslaget lægger op til.
Men derudover vil jeg sige til de ordførere, der har været heroppe, at man kan sige, at bemærkningerne jo har faldet i to dele.
Alle har været enige om, at det er godt at gøre noget for iværksættere og at skabe arbejdspladser.
Den ene gruppe har så sagt, at der er noget i høringssvarene, der i hvert fald gør, at der er nogle ting, der kritisk skal belyses og undersøges under udvalgsarbejdet.
Det medvirker vi meget gerne til.
Regeringen ser meget gerne, at det her lovforslag bliver vedtaget, men er naturligvis også mindst lige så interesseret i, at Folketingets flertal er overbevist om, at det her er den rigtige vej at gå, og at man ad den vej får de fornødne garantier og de fornødne svar tilbage på de spørgsmål, man måtte have.
Den anden del af det omhandler, om man så må sige den fremskredne kalender, som fru Anne Baastrup var inde på.
Jamen, det er jo noget, som jeg har vanskeligt ved at blande mig i
Det må være Retsudvalget, der tager en drøftelse af, hvorvidt man finder, det er muligt at behandle det her forslag, som jeg absolut tilkendegiver er meget teknisk, men som vi i hvert fald har advaret om ville komme.
Det er ikke kommet som en overraskelse for nogen, og man har vidst, at der lå en betænkning, som ville danne grundlag for lovforslaget.
Men jeg mener, det må være noget, Retsudvalget må gøre op med sig selv, hvorvidt man synes, at det her er for stor en mundfuld at tage med.
Jeg vil i hvert fald gerne tilkendegive i dag, at regeringen er af den klare opfattelse, at det her er et skridt i den rigtige retning og ikke i den forkerte retning, og at det på ingen måde er et forsøg på at skabe bedre rammer for bankerne.
Man kan bare sige, at det skaber bedre rammer for de små virksomheder, så de får mulighed for at låne pengene der, hvor renten er billigst.
Det er det, der er vores fortsatte udgangspunkt for at hjælpe iværksættere og andre til at få bedre rammevilkår.
Vi medvirker meget gerne til under udvalgsarbejdet at besvare de mange kritiske spørgsmål, og det er ikke for at herse med Folketingets medlemmer, men det vil i hvert fald ikke gøre os noget, hvis der vedrørende de områder, som bl.a. fru Karen Hækkerup og hr. Kim Christiansen var inde på at man ønskede belyst yderligere, og som man var nervøs for, kommer spørgsmål over, så vi kan få en drøftelse af dem så hurtigt, som det er muligt.
Men jeg takker da for den grundige gennemgang, som mange er kommet med, og jeg håber da fortsat på, at lovforslaget kan vinde tilslutning i Folketingssalen.
Hermed sluttede forhandlingen, og lovforslaget overgik derefter til anden behandling.
Afstemning